РЕГЛАМЕНТ (ЕС) № 165/2011 НА КОМИСИЯТА
от 22 февруари 2011 година
за приспадане на прекомерния риболов през 2010 г. от някои квоти за скумрия, отпуснати на Испания за 2011 г. и за следващите години
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1224/2009 на Съвета от 20 ноември 2009 година за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (1), и по-специално член 105, параграфи 1 и 2 от него,
като има предвид, че:
(1)
На Испания за 2010 г. бе отпусната риболовна квота за скумрия в зони VIIIc, IX и X, води на ЕС от зона 34.1.1 на CECAF с Регламент (ЕС) № 53/2010 на Съвета (2), а за 2011 г. - с Регламент (ЕС) № 57/2011 на Съвета (3).
(2)
Риболовната квота за скумрия за 2010 г. бе намалена след размени, направени от Испания с Франция и Португалия, съгласно член 20, параграф 5 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (4).
(3)
Комисията откри несъответствия в данните на Испания относно риболова на скумрия през 2010 г., след като им направи кръстосана проверка чрез записите и докладите от различните етапи на веригата - от улова до първата продажба. Тези несъответствия бяха допълнително потвърдени с провеждането на редица одити, мисии за проверка и инспекции в Испания в съответствие с Регламент (ЕО) № 1224/2009. Събраните по време на проучването доказателства позволяват на Комисията да стигне до заключението, че тази държава-членка е превишила своята квота за скумрия за 2010 г. с 19 621 тона.
(4)
В съответствие с член 105, параграф 1 от Регламент (ЕО) № 1224/2009 Комисията приспада превишените количества от бъдещите риболовни квоти на дадена държава-членка, когато установи, че съответната държава-членка е превишила отпуснатите ѝ риболовни квоти.
(5)
В член 105, параграф 2 от Регламент (ЕО) № 1224/2009 се постановява, че през следващата година или години от риболовните квоти се приспадат количествата, получени чрез умножение с определени коефициенти, посочени в споменатия параграф.
(6)
Приспаданията, приложими във връзка с прекомерния риболов през 2010 г., са по-големи от отпусната на Испания квота за 2011 г. за съответния запас.
(7)
Въпросният запас от скумрия понастоящем се намира в безопасни биологични граници и съгласно научните препоръки в обозримо бъдеще това положение ще се запази. Незабавното и пълно прилагане на приспадането от квотата за скумрия на Испания за 2011 г. би довело до пълна забрана за риболова на този запас през 2011 г. С оглед специфичните обстоятелства по случая такава пълна забрана за риболов е възможно да предизвика сериозна опасност от несъразмерни социално-икономически последици за съответния риболовен сектор и за свързаната с него преработвателна промишленост. Поради това и като се вземат предвид целите на общата политика в областта на рибарството, се счита за уместно в този специфичен случай необходимите за компенсиране на прекомерния риболов приспадания да се приложат за период от 5 години от 2011 г. до 2015 г. и, ако е необходимо, оставащите количества да се приспаднат от квотата за скумрия, отпусната за годините непосредствено след това.
ПРИЕ НАСТОЯЩИЯ РЕГЛАМЕНТ:
Член 1
Риболовната квота за скумрия (Scomber scombrus) в зони VIIIc, IX и X; води на ЕС от зона 34.1.1 на CECAF, отпусната на Испания за 2011 г. чрез Регламент (ЕС) № 57/2011, се намалява съгласно приложението.
Член 2
Риболовната квота за скумрия (Scomber scombrus) в зони VIIIc, IX и X; води на ЕС от зона 34.1.1 на CECAF, която може да бъде отпусната на Испания от 2012 г. до 2015 г. и, според случая, риболовната квота за същия запас, която може да бъде отпусната на Испания през следващите години, се намалява съгласно приложението.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 февруари 2011 година.